得汝州舍弟新詩
作者：劉敞
朝代：宋

paragraphs: 魯人貴韶濩，海鳥眩以憂。
豈不盛鐘鼓，性違理自愁。
憶在田野時，終歳頗優游。
食魚出有車，夏葛冬亦裘。
弄翰不自量，著書望孔周。
處身笑汲汲，視世良悠悠。
誤及時君門，過緣名字求。
軒冕非已好，簿書反自羞。
因欲飾所短，强爲妻子謀。
精神敝蹇淺，學殖誰勸修。
歸卧常喟然，歳月屢以流。
愧爾從軍詩，氣完語更遒。
豈獨古人風，遠與王粲儔。
實爲平生賞，若慰鍾儀囚。
我年向四十，蒼髪已滿頭。
篋中無寸書，磨滅悲蜉蝣。
念此可以驚，如何復淹留。
昔買吳下田，頗聞利鋤耰。
汝宦何時歸，相與尋滄洲。
處使有茅屋，出使有漁舟。
知命贊易篇，沒身記春秋。
但令文章顯，不愧時俗偷。
世事非所了，咄哉無夷猶。